paragraph_text: Rođena je i odrasla u Scottsdaleu u Arizoni i počela je glumiti još kao djevojčica, i to 2000. u kazališnoj predstavi Vjetar u vrbama. U tinejdžerskoj se dobi preselila u Los Angeles s majkom, a 2004. se godine prvi put pojavila na televiziji u In Search of the New Partridge Familyju, reality showu za koji je snimljena samo pilot-epizoda. Poslije manjih televizijskih uloga njezina je prva filmska uloga bila u Superbadu (iz 2007.), a za ulogu u Dobrodošli u zemlju zombija iz 2009. dobila je pozitivne kritike medija. Njezina je prva glavna filmska uloga bila u tinejdžerskoj komediji Cura na lošem glasu (iz 2010.), za koju je bila nominirana za BAFTA-inu nagradu za zvijezdu u usponu i Zlatni globus za najbolju glumicu. Dodatni uspjeh ostvarila je u romantičnoj komediji Ta luda ljubav (iz 2011.) i drami Tajni život kućnih pomoćnica (iz 2011.).